

Erkki Keldo

Majandus- ja tööstusminister

[erkki.keldo@mkm.ee](mailto:erkki.keldo@mkm.ee)

Koopia

[info@mkm.ee](mailto:info@mkm.ee)

**Eesti Gaasiliidu arvamus määruse nr. 18 „Nõuded ohtliku ja suurõnnetuse ohuga ettevõtte kohustuslike dokumentidele ja nende koostamisele ning avalikkusele edastatavale teabele ja õnnetusest teavitamisele“ muutmise eelnõul**

Täname võimaluse eest avaldada arvamust menetluses majandus- ja tööstusministri määrusele „Nõuded ohtliku ja suurõnnetuse ohuga ettevõtte kohustuslike dokumentidele ja nende koostamisele ning avalikkusele edastatavale teabele ja õnnetusest teavitamisele“.

Meie ettepanekud ja märkused on järgmised:

1. Meie hinnangul on Eesti riik laiendanud SEVESOst tulenevaid nõudeid omaalgatuslikult käitistele, kuhu need nõuded ei sobitu ega ole asjakohased. Näiteks Eesti poliitikakujundajad on lisaks SEVESOs reguleeritavate suurõnnetuse ohuga ettevõtetele (A ja B kategooriad) lisanud täiendava kategooria – ohtlikud ettevõtted. Ohtlikeks ettevõteteks kvalifitseeruvad KemSi kohaselt ettevõtted, kes tegutsevad off-grid segmendis ja kes pakuvad LPG/LNG lahendusi, mille käitistes käideldakse ühel ajahetkel 10–50 tonni gaasi. Ehk teisisõnu on tegemist tanklate, tööstuste, katlamajade ja kuivatite juures asuvate mahutitega, mis on reeglina autonoomsed, töötavad automaatrežiimis ega ole mehitatud.
2. Hetkel kehvita määruse nr 18 kohane sõnastus ja PPA juhendid nõuavad ohtlike ettevõtete puhul täiemahulise teavitussüsteemi rakendamist. Juhime tähelepanu asjaolule, et nii TTJA kui PA teavad suurepäraselt, et gaasimahutid ei ole tegelikult mehitatud, nõutakse, et kõik ettevõtted kinnitaksid oma ohutusalastes dokumentides, et „seadme operaator teavitab viivitamatult õnnetusest Häirekeskust“ ja et „õnnetuse korral tagab seadme operaator päästjate ligipääsu ja asub võimalusel tuld kustutama“. Kõnealuse eelnõuga lisatakse ohtliku ettevõtte seadme operaatori (keda pole olemas!) õlule kohustus hakata tegelema veel ka ohuteavitusega - „SMS teavitus või telefonikõne eelnevalt kogutud telefoninumbritele, ukselt-uksele teavitus, valjuhääldiga teavitus“.

**Tuginedes eelpool väljatoodud informatsioonile ja ebakõlale SEVESO nõuete ja kehtiva seadusandluse pinnalt, ei saa me väljapakutud ettepanekuga nõustuda ja sellest tulenevalt teeme ettepaneku, et määruse § 7 „Õnnetusest teavitamine“ kohustused ei rakenduks LNG ja LPG gaasidega tegelevatele ohtlikele ettevõtetele.**

Eesti Gaasiliit on valmis edasisteks aruteludeks ja kohtumisteks, et harmoniseeruda Eesti seadusandlust ja viia see igapäeva praktika ning turuarengutega kooskõlla.

Lugupidamisega

(*digitaalselt allkirjastatud*)

Heiko Heitur

Tegevjuht